དེ་མིན་མདའ་དཔོན་ཚོགས་པའི་གྱེན་ལོག་དང་ངོ་རྒོལ་ཐད་ལ།བོད་ཀྱི་དམག་སྤྱི་ཆེ་བ་ཚ་རོང་ཟླ་བཟང་དགྲ་འདུལཞེས་པ་ལས།དེ་ནས་དམག་མིའི་དམག་ཕོག་ཁྲལ་ཆག་སྐོར་ལ་གསང་བའི་ཚོགས་འདུ་རྒྱས་འཛོམས་ཤིག་ཚོགས་གནང་བ་དང་།དེ་དུས་གསར་བརྗེའི་ལས་འགུལ་ལ་ཤིན་ཏུ་མི་དགའ་བ་ཆེན་པོ་བྱས་ཏེ་རྩེ་ཞོད་ནང་ཁུལ་དུ་ཤོག་ཁག་གཉིས་བྱུང་བ་རེད།ཉིན་གཅིག་ཚོགས་འདུའི་ནང་དྲག་པོའི་དབུ་བཞུགས་གཅིག་ཀྱང་གདན་ཞུ་གནང་མེད་པས།དྲག་པོའི་དཔོན་རིགས་གཞན་རྣམས་ཡ་མཚན་ཞིང་ཐུགས་དོགས་ཆེན་པོ་བྱུང་ནས།སྡེ་དཔོན་རགས་ཁ་ཤག་ཕུན་ཚོགས་རབ་རྒྱས་ལགས་སར་བཀའ་འདྲི་ཞུ་བར་བཅར།རགས་ཁ་ཤག་ཕུན་ཚོགས་རབ་རྒྱས་ལགས་ནི།དེ་སྔ་ཚ་རོང་ཟླ་འདུལ་ལགས་དང་ལྷན་དུ་ས་སྲུང་ཕྱག་ལས་ལྷན་དུ་མཛད་ནས།ཚང་མས་ཁོང་ལ་ཐུགས་བློས་སྐྱེལ་བ་དང་ཡིད་ཆེས་ཆེན་པོ་ཞུ་གི་ཡོད།དེ་ཉིན་ཁོང་ཡང་ཚོགས་འདུ་དེར་ཕེབས་མེད་པ་དང་སྟབས་འཁེལ་བར།སྐུ་ངོ་ལུང་ཤར་སྐུ་རླུང་དང་བཅས་ཕྱིར་ཕེབས་ཏེ།ཚོགས་འདུར་ཞུགས་མ་དགོས་པའི་རྒྱུ་རྐྱེན་བཀའ་རྩད་ཞུ་བར་བཅར་བས།སྐུ་ངོ་ཁོ་རང་དང་དྲག་པོའི་དཔོན་རིགས་ཕན་ཚུན་དབར་རྩོད་གླེང་ཆེན་པོ་བྱུང་།ཁོང་ནི་དེ་སྔ་བོད་གཞུང་ནས་ཤེས་རིག་སློབ་སྦྱོང་གི་ཆེད་དུ།ཨིང་ལེནྡ་ལ་གཏོང་གནང་མཛད་པ་ཞིག་ཡིན་ཅིང་།གསར་བརྗེའི་ལས་འགུལ་ལ་མཐའ་གཅིག་དུ་དགག་བྱ་སྐྱོན་མཁན་ཞིག་བྱས་ཏེ།ཁོང་ནས་དེ་ཉིན་གྱི་ཚོགས་འདུའི་སར་བོད་གཞུང་གི་དབང་ཆ་ཡོངས་རྫོགས་དང་༧གོང་ས་མཆོག་གི་སྐུ་དབང་དེ་ཡང་དྲག་པོ་རང་གིས་ལེན་འཆར་ཡོད་པའི་སྦིར་གཏམ་ཆེན་པོ་བསྒྲགས་པ་དང་།སེ་འབྲས་ཁུལ་ནས་གྲྭ་བ་བརྒྱ་ལྷག་ཆེད་མངགས་བསྐོང་འགུག་གིས་༧གོང་ས་མཆོག་གི་བཞུགས་ཡུལ་ནོར་བུ་གླིང་ག་དང་རྩེ་ཕོ་བྲང་།ཚོགས་གཙོ་བཞུགས་ཡུལ་བཅས་གང་སར་གྲྭ་བའི་སྲུང་བྱ་བཞག་སྟེ་ཟང་ཟིང་ཆེན་པོ་ཞིག་བཟོས།ཞེས་དང་།རྩིས་དཔོན་ཞྭ་སྒབ་པའི་སྲིད་དོན་རྒྱལ་རབས་ལས།དེ་རྗེས་བོད་དམག་ཆིག་ཁྲི་ཐམ་པ་འཛུགས་གནང་གི་དམག་ཕོག་འདུ་འགོད་ཀྱི་ཚོགས་འདུའི་ནང་དྲུང་རྩིས་ལ་སོགས་པའི་ཞི་བའི་ལས་བྱེད་མ་གཏོགས།མདའ་དཔོན་སོགས་དྲག་པོའི་འཐུས་མི་མེད་སྟབས།ཞི་དྲག་ལས་བྱེད་དབར་འགལ་བ་བྱུང་སྐོར་རྩེ་མཁན་མགྲོན་ཆེ་བས་ཞིབ་དཔྱོད་སྐབས་དམག་སྤྱི་ཚ་རོང་ཟླ་བཟང་དགྲ་འདུལ་དངོས་སུ་ལེ་ཐོག་མ་ཐོན་རུང་།ནང་དོན་ལེ་འཁྲིའི་ཁོངས་ཡོད་པ་༧གོང་ས་ཆེན་པོས་མཁྱེན་ཏེ།ལོ་དེར་དམག་སྤྱི་ཚ་རོང་རྒྱ་གར་དང་།བལ་ཡུལ་ཁུལ་གནས་མཇལ་ནས་ཕྱིར་འཁོར་གྱིས་ཆུ་ཤུར་དུ་འབྱོར་དུས།ཤོད་གཟིམ་འགག་ནས་ཡིག་ཆུང་བསྩལ་གསལ་བཀའ་བློན་རང་འཇགས་ལས་དམག་སྤྱིའི་ལས་འཁུར་ཕྱིར་འཐེན་གནང་།ཞེས་གསལ་བ་ལྟར།དམག་ཕོག་ཁྲལ་ཆག་གི་ལས་དོན་སྐོར་གྱི་ཚོགས་འདུའི་སྟེང་དྲག་པོའི་འཐུས་མི་མ་བོས་པའི་རྒྱུ་རྐྱེན་ལ་བརྟེན་ནས་མདའ་དཔོན་ཚོགས་པས་ངོ་རྒོལ་བྱས་ཤིང་།ཕྱོགས་གཉིས་བར་རྩོད་གླེང་དང་འགལ་བ་ཆེན་པོ་བྱུང་བ་དང་།དེ་ལ་བརྟེན་ནས༧གོང་ས་མཆོག་ཀྱང་ཐུགས་དགོངས་ཚོམས་ཏེ་ཟླ་བཟང་དགྲ་འདུལ་དམག་སྤྱིའི་གོ་གནས་ལས་ཕབ་པས་ཕྱོགས་གཉིས་བར་གྱི་འགལ་བ་དེ་དེ་བས་ཀྱང་གཏིང་ཇེ་ཟབ་ཏུ་གྱུར་ཅིང་།དོན་རྐྱེན་འདི་ནི་རྗེས་ཕྱོགས་བོད་དམག་མུ་མཐུད་དུ་འཕེལ་རྒྱས་སུ་འགྲོ་བའི་འགལ་རྐྱེན་ཆེན་པོ་ཞིག་ཏུ་གྱུར་ཡོད།